dh-unibe/image-text_koenigsfelden-charters-post-1500 huggingface dataset:
Wir, Agnes, von gotz gnaden wilent chùneginne ze Ungern, ✳ vergehen und tuͦn chunt allen den, die
disen brief sehent oder hoͤrent lesen, ✳ das unserr lieber bruder hˀtzog Albreht ✳ unsˀm chloster ze
Chùngesfelt gegeben hat sechs mrͣch herren gùlte, ✳ die gelegen sint in den bennen der doͤrfer ze Grenikon und ze Sure. ✳ da zuͦ so haben wir in koͧft sechszehenthalb stuck geltes umb Ruͦdolf von Wickē,
burger ze Arowe, ✳ dù gelegen sint in dem banne des dorfes ze Obernendvelt, ✳ und wellen, das si vō
vier mͣrch geltes ewecklichen begangen ✳ das jartzit unsers lieben herren und bruͦders chùnig Fridrichs, seligē, an sant Hylarien tag nach aller der wise als oͧch unsers lieben bruders hˀtzog Lùtpoltz, seligē, jartag verschriben ist, ✳ mit lichtern, ✳ mit spenden, ✳ mit diensten, ✳ mit singenne und lesenne ✳ un̄ aller
wise. ✳ wir wellen oͧch, das die bruͦder gebunden sien des selben tages ein selmesse ze singenne un̄ eine
vigilie ✳ un̄ ein jecklicher bruͦder sunderlich ein selmesse zesprechenne. ✳ die frowen sùllent oͧch singen
ein selmesse und ein vigily ✳ und je die swester besunder sol sprechen ein vigilie un̄ ein placebo und
hundert pˀr nˀr ✳ un̄ hundert ave Maria. ✳ wir wellē oͧch swas des geltes mer ist ✳ danne vier march hˀrē
gûlte, ✳ das sie da von begangen dù jartzit unserr lieben geswistergit, ✳ von erste das jarzit unsers lieben
bruͦders, seligē, chùng Ruͦdolfs von Behein, an sant Uͦlrichs abent, ✳ un̄ unserr lieben swester Annē,
htˀzoginne von Preslau, an dem dritten tag vor sant Benedictus tag ✳ und unser lieben swester Kathˀinen, htˀzoginne von Calaber, an sant Prischen tag, ✳ mit der bescheidenheit, das man zuͦ jeglichē dirre
jarzit geben sol den bruͦdern von disem convente zwelf schilling umb vische ✳ un̄ den swestern zwei
phunt zuͦ dem male, ✳ un̄ die phennig, die wir den swestern an unsern briefen verschriben habē uf dù
selben jarzit, ✳ die sol man in geben so ez dù jartzit wol erzùgē mùgent. wanne aber das nût ist, ✳ so sol
man in oͧch nichtz geben. ✳ wir wellē oͧch, das man dù selben jartzit begange nach aller der wise gar
un̄ gentzlich als wir si vor an unsˀn briefen verschriben haben, ✳ mit lichtern, ✳ mit messen, ✳ mit vigilien
un̄ mit gebett. ✳ wir wellen oͧch, das man von der selben gùlte dù jarzit von unserr drier jungfrowē Elsi,
Agnes und Chûngelen, ✳ also das man dù begange je das jarzit mit einer gesungˀ selmesse. ✳ man sol
oͧch zuͦ je dem jarzit den swestˀn geben zehen schillig umbe vische ✳ un̄ den bruͦdern fùnf schill̄ umb vische. ✳
ich, ✳ ✳ dù epthissenne, un̄ aller der convente gemeinlich bundē uns steˀt ze habenne un̄ ze vollefuͤrende
alles, das da vorgeschriben stat bi unser gehorsami un̄ gewissend ✳ un̄ des ze einē offenn urchunde, ✳ so henck
ich, dù epthissenne, min ingesigel un̄ des conventes ingesigel zuͦ unsrˀ gnedigē frowē, dˀ chûnginne,
ingesigel an disen brief, ✳ dat̄ in die bti Iohīs Bapte ✳ anno dn̄i millīmo tricentesimo quadragesimo. ✳